
GRADNJA ŽELJEZNIČKIH PRUGA U . 
POŽEŠKOJ ŽUPANIJI KRAJEM 19. STOLJEĆA 


Sažetak: Posljednja dva desetljeća 19. stoljeća razdoblje su pojačane izgradnje želje- 
zničke infrastrukture u Slavoniji. Godine 1885. puštena je u promet pruga Barč - Pakrac, 
koja je imala glavnu ulogu glede prijevoza drvne mase sa zapadnoga dijela Slavonskoga 
gorja. Početkom 90. godina (1893. — 1894.) sagrađena je željeznica Osijek — Našice — 
Nova Kapela - Batrina, s odvojkom Pleternica - Požega, koja je prolazila dijagonalno 
središtem Slavonije i trebala je biti od strateškog značaja za razvoj gospodarstva ove regi- 
je. Godine 1897. puštena je u promet pruga koja je u Pakrac stigla sa suprotne strane, iz 
pravca Banove Jaruge i Dugog Sela. Problematika je izgradnje navedenih pruga obrađena 
uglavnom na osnovi dokumenata pohranjenih u Hrvatskomu državnom arhivu (fond 
Odjela za unutarnje poslove Zemaljske vlade) i vijesti objavljenih u onovremenome tisku 
(Glasnik županije Požeške). 


Ključne riječi: željeznica, Hrvatska u nagodbenom sistemu, povijest željeznice. 


Uvod 


Kada govorimo o izgradnji željezničke infrastrukture u Požeškoj županiji 1880-ih i 1890- 
ih godina, znači krajem 19. stoljeća, imamo, dakako, na umu ovu županiju u onovremenim 
granicama. To znači na zapadu sve do Ilove, uključujući daruvarsko područje, a na jugu do 
Save, s pojasom inkorporirane Vojne granice od Lipovljana, preko Novske, Nove Gradiške, 
Slavonskog Broda sve do Andrijevaca. Tekst ovoga priloga temelji se najvećim dijelom na 

izvornim dokumentima iz fundusa Odjela za unutarnje poslove Zemaljske vlade pohranjenom 
u Hrvatskomu državnom arhivu u Zagrebu (fond HDA-79., Upravni odjel Zemaljske vlade 
10 — 4)2% i vijestima iz tadašnjeg Glasnika županije Požeške, tjednika, koji je počeo izlaziti 
1891. godine. 

Trojedna kraljevina Hrvatska, Slavonija i Dalmacija je nakon 1868. bila u nagodbenom 
sustavu s Ugarskom, pri čemu je dio upravnih poslova (izvršne vlasti) obavljala samostalno, a 
drugi dio zajedno. Samostalni su bili unutrašnji poslovi, uključujući zemaljski proračun, bo- 
goštovlje i nastava te pravosuđe. Posredstvom triju istoimenih odjela izvršavala ih je Zemaljska 
vlada u Zagrebu. U zajedničke poslove Hrvatske i Ugarske spadali su između ostaloga gospo- 
darski poslovi, uključujući trgovinu, industriju, obrt, saobraćaj, željeznice, luke, brodarstvo, 
zajedničke ceste, poštu, telegraf. Regulirala ih je ugarsko-hrvatska (centralna) vlada u Budim- 
pešti, putem pojedinih ministarstava. U sljedećem tekstu najčešće ćemo naći Ministarstvo za 
javne radove i komunikaciju, koje je bilo u to vrijeme mjerodavno za izgradnju željezničke 
mreže. Odjel za unutarnje poslove Zemaljske vlade u Zagrebu imao u tim poslovima uglav- 
nom ulogu posrednika između ministarstva u Budimpešti te nižih jedinica uprave i drugih 
subjekata u Hrvatskoj (u ovom slučaju najčešće podžupanija).25% 

U vrijeme konstituiranja kapitalističke ekonomije, slavonske su županije, poslije Zagreba, 
ekonomski najrazvijenije područje Trojedne kraljevine Hrvatske, Slavonije i Dalmacije. No 
proces industrijalizacije u usporedbi s ugarskim dijelom države i ovdje je u izrazitom zaostat- 
ku. Hrvatska se nalazi u nagodbenom sistemu u nepovoljnom položaju, s ostacima feudalnog 
uređenja, nedostaju osnovne sirovine, područje je prometno izolirano, a domaći proizvođači 
teško opstaju zbog jake konkurencije stranih proizvoda. Do određenog napretka dolazi nakon 
austro-ugarske okupacije Bosne 1878., kada se za slavonske proizvođače otvara novo tržište.27% 
Gospodarski razvoj koji je reguliran zajedničkim ministarstvom u Budimpešti nije reflektirao 
lokalne hrvatske interese, a isto je vrijedilo i za izgradnju i promet na željeznici. Prve željeznice 
na području današnje Hrvatske sagrađene su još prije nagodbe 60. godina 19. stoljeća. To su 
prvo pruge Kotoriba - Pragersko (kroz Međimurje) i Zidani Most - Sisak s odvojkom Zagreb 
- Karlovac. Ove pruge predstavljaju interes austrijskog kapitala koji je usmjeravao tokove robe 
na luku u Trstu. Na njima je prometovalo društvo tzv. Južne željeznice. 

Nakon nagodbe, interes ugarsko-hrvatskog dijela Monarhije usmjerava se na luke na vla- 
stitom teritoriju - i to najviše na Rijeku. Iz tog se razloga počinje graditi pruga od Budimpešte 
prema Rijeci, postupno u nekolika etapa. Na teritoriju Hrvatske stupila je 1870. kod Koprivni- 
ce (pruga Gyekenyes - Zagreb) da bi u jesen 1873. bila dovršena od Karlovca do Rijeke. Iste je 
godine nekoliko mjeseci ranije Rijeka dobila prugu i sa suprotne strane od Ljubljane. Godine 


268. http://arhinet.arhiv.hr/details.aspx?ItemId=1_4062 (10. 10. 2016.) 
20% Više vidi: BEUC, 1985. 
270 KARAMAN, 1966., 283.-372. 

1870. došla je željeznica do Osijeka iz pravca Sombora i Dalja i isto tako sa sjevera od Pečuha 
i Belog Manastira. Od Dalja je 1878. sagrađena pruga preko Borova do Slavonskog Broda (s 
odvojkom Vrpolje - Šamac, 1883 produžena do Save), koja je godinu nakon toga stigla i do 
Bosanskog Broda. Godine 1882. puštena je u promet željeznica Sisak - Sunja - Dobrljin, koja 
se na bosanskom teritoriju spojila sa ranije sagrađenom prugom iz pravca Banje Luke. Godine 
1883. otvorena je pruga Novi Sad - Zemun s odvojkom Inđija - Sremska Mitrovica?7!, 

Kao što se vidi iz predloženoga, glavni ,igrači“ na polju željeznica u Hrvatskoj u drugoj 
polovini 19. stoljeća su austrijske Južne željeznice i Ugarske kraljevske državne željeznice, a ka- 
snije se pojavljuju i drugi, manji prijevoznici. Što se tiče hrvatskih strateških interesa, izgradnja 
je tekla bez koncepcije, i to uglavnom kao produženi, na početku slijepi krakovi s područja 
Austrije ili Ugarske. 


1. Pruga Barč - Pakrac 


Prvi sačuvani dokument Odjela za unutarnje poslove Zemaljske vlade u kojem se spomi- 
nje pruga Barč (Barcs) - Pakrac, potječe s kraja 1882. godine. Dana 21. studenoga 1882. šalju 
veleposjednici, trgovci i obrtnici Pakračke podžupanije (područje Pakraca, ali i Daruvara) mo- 
Ibu Zemaljskoj vladi u Zagrebu. U njoj traže što skoriju izgradnju željeznice, koja bi omogućila 
razvoj gospodarstva: ,...s obzirom njihovog od svakog prometa isključenog položaja i poreme- 
ćenog privrednog stanja...“ Dopis sadrži zanimljiv podatak, koji govori da već od 60. godina 
19. stoljeća postoji ,nastojanje dolaska pruge Sisak - Osijek“. Već od 1877. riješena je legislati- 
va oko izgradnje željeznice Brod - Sisak preko Sunje, no još uvijek se ne gradi. Niže potpisani 
su doznali kako je ove godine izdano nekoliko koncesija za trasiranje, i to na relacijama Brod - 
Nova Gradiška — Sunja, Osijek - Našice - Požega - Pakrac - Sisak, te Barč - Daruvar - Pakrac 
- Stara Gradiška. Konstatira se, da prometna prilika nije naklonjena geografskom položaju te 
se podnosi molba da se od strane vlade jedna od pruga što prije izgradi, tako da budu povezana 
trgovišta Pakrac i Daruvar. Ispod zahtjeva potpisana su 102 člana glavne skupštine Pakračke 
gospodarske podružnice.?72 Budući da na navedenu molbu vjerojatno nisu dobili odgovaraju- 
ću reakciju, dana 10. prosinca 1882. stanovnici Pakračke podžupanije traže od bana Ladislava 
Pejačevića da urgira u ministra za javne radnje i komunikacije u Budimpešti, kako bi napokon 
počeli radovi na izgradnji željeznice.273 Nadležni je ministar 11. ožujka 1883. odgovorio da je 
odobrio pripremne radove (,podijelio dozvole za predradnje“) i čim dobije gotove projekte, 
potrudit će se da što prije počnu radovi.?7* 


271 Više iz povijesti izgradnje željeznica vidi zbornik Sto godina železnica Jugoslavije. 

272. Hrvatski državni arhiv (HDA), Odjel za unutarnje poslove Zemaljske vlade (UOZV), 10 - 4., 1882 
273 HDA, UOZV, 10 - 4., 1882. 

274 HDA, UOZV, 10 - 4., 1883. 


119 


ZBORNIK JANKOVIĆ, BR. 2 (2017) 


Ovaj odgovor ministra bio je vjerojatno rezultat rasprave koja je održana 28. siječnja 1883. 
na željezničkom odsjeku ministarstva, i na kojoj su razmatrani uvjeti izdavanja dozvola za 
realizaciju ove pruge. 

Nakon toga, 4. travnja 1883., Podžupanijska skupština u Pakracu izabire izvršni odbor sa 
predsjednikom Ljudevitom Steinom. Dana 4. svibnja 1883. Odsjek za unutarnje poslove Ze- 
maljske vlade prenosi ministarski otpis od 21. ožujka 1883. br. 13441, prema kojem je ing. Ber- 
nhardu Trochu i dr. dodijeljena dozvola za predradnje za gradnju pruge od Barča do Virovitice, 
Daruvara i Pakraca, s ciljem utvrđivanja njezine točne trase?7?. Dana 17. siječnja 1884. Pakračka 
podžupanija podnosi molbu predsjedništva zastupstva učesnika gradnje željeznice Barč — Pa- 
krac adresiranu banu Khuen-Hedervdryju, kojega moli za upliv i podupiranje njene gradnje. 
Navodi se kako su najbliže prometujuće željeznice Žakanj (Gyćkćnyes) - Zagreb - Sisak i Osijek 
— Dalj - Vinkovci - Brod, a između njih šuplji je prostor, koji bi ispunila pruga Barč - Pakrac s 
odvojcima Terezovac (Suhopolje) - Slatina i Veliki Bastaji - Zdenci (Končanica).?7 

Ova je molba najvjerojatnije izazvana izmjenom bana, kojim pred kraj 1883. godine posta- 
je Dragutin Khuen-Hedervary. Ovaj ban ide na ruku slavonskoj aristokraciji, dok u gradovima 
želi zadržati sitni obrtnički karakter, kako ne bi konkurirali ugarskoj industriji. Khuen-Heder- 
v4ry za vrijeme svoje vlasti podupire eksploataciju šuma pa tako nastaje konjunktura trgovine 
bačvarskim dužicama za francusko i njemačko podrumarstvo.?77 Nakon njegova imenovanja 
nastaju napokon povoljni uvjeti za izgradnju spominjane pruge Barč — Pakrac. Glavni razlog 
izgradnje željeznice koja je počinjala u Barču (u Mađarskoj na lijevoj obali Drave) i vodila pre- 
ko Virovitice, Daruvara do Pakraca, bila je intenzivna sječa drvne mase u slavonskom gorju. 
Drvna sirovina se putem željeznice izvozila uglavnom za Francusku, gdje su se od hrastovih 
dužica proizvodile bačve za konjak. U Barč je već 60. godina stigla pruga iz pravca Murake- 
resztira, koja je bila odvojak pravca Budimpešta - Čakovec - Pragersko (i dalje put Trsta, 
odnosno Beča). U Barču je bila i podružnica francuske tvrtke Socićtć dImportation de Chćne, 
koja se bavila trgovinom sa drvetom.?78 

Prije početka izgradnje željezničkih pruga izvođene su takozvane političke ophodnje 
(upravni ophod) budućih trasa. Naredbom ovlaštenog Kraljevskog ugarskog ministra za javne 
radnje i komunikacije u Budimpešti od 17. srpnja 1884. br. 23095 određen je upravni ophod 
barčko-pakračke željeznice. U tu svrhu oformljena je specijalna komisija, čiji su članovi bili 
predstavnici ministarstva (Budimpešta), Zemaljske vlade (Zagreb), željezničke kompanije, 
graditelja, županije (Virovitičke i Požeške) te lokalne samouprave. Zapisnik političke ophodnje 


275 HDA, UOZV, 10 - 4., 1883. 
276 HDA, UOZV, 10 - 4., 1884. 
277 KARAMAN, 1966., 319. 
278 KARAMAN, 1966., 300. 

pruge Barč - Pakrac počeo se pisati u Barču 31. srpnja 1884. i nastavljen je u nekoliko slje- 
dećih dana, dok je trajala sama ophodnja. Zapisnik je sadržavao glavne odredbe do izgradnje 
pruge, a raščlanjen je na dijelove po pojedinim upravnim općinama. Na terenu je utvrđena 
trasa, rješavala su se konkretna tehnička pitanja izgradnje, primjedbe pojedinih stranaka. Sto- 
ga je ophodnja trajala nekoliko dana, a na njezinu završetku je činovnik ministarstva dodijelio 
usmeno građevinsku dozvolu. Na osnovi navedenog zapisnika ovlašteno ministarstvo dana 25. 
rujna 1884. pod brojem 31497 pismeno potvrđuje prethodno usmeno dodijeljenu dozvolu za 
izgradnju ove željeznice, izuzimajući postaje Gjulaves (danas Đulovac) i Pakrac. Ministarstvo 
je uzelo u obzir molbu Lukača da se u tom selu izgradi stanica, Gjulavesi da se stanica smjesti 
izvan sela te zahtjev da u Pakracu stanica treba biti uz cestu. Pismena građevinska dozvola uru- 
čena je Pakračkoj podžupaniji posredstvom Odjela za unutarnje poslove Zemaljske vlade.?7? 

Na ovome mjestu valja podsjetiti na strateški položaj Gjulavesi. Ovo selo se, naime, nalazi 
na prijevoju između Bilogore i Slavonskoga gorja, preko kojega je za željeznicu bio najpovolj- 
niji prijelaz između dolina Drave i Ilove. Pri političkoj ophodnji su se predstavnici sela isprva 
suglasili s prugom koja bi prolazila njegovim središtem, s uvjetom da kolodvor bude izvan na- 
selja. Kasnije su se seljani predomislili i nisu htjeli u selu ni kolodvor, a ni prugu. Kao odštetu 
tražili su novac za zemljište, na kojemu bi sagradili crkvu. 

Pitanje postaje Gjulaves i pruge preko tog sela riješeno je pred sam kraj 1884. godine. Po- 
džupanija Pakračka uručuje dana 31. prosinca 1884. pod brojem 11944 Odboru za unutarnje 
poslove Zemaljske vlade sjednički zapisnik zastupstva upravne općine Bastaji (u čijem je tada 
Gjulaves bio sastavu) iz dana 30. prosinca 1884. godine. U zapisniku se navodi, kako je zastup- 
stvo odobrilo nagodbu rečenog mjesta (Gjulaves) s građevnim društvom Barčko — pakračke 
željeznice od 22. studenoga 1884. glede željezničke pruge i stanice u Gjulavesi. Mjesna općina 
Gjulaves je primila od građevnoga društva odštetnu svotu od 200 forinti na ime nabavnih 
troškova prikladnog zemljišta za gradnju crkve.?30 

Građevinskoj tvrtki, dakle, nije preostalo ništa drugo nego pristati na navedenu ucjenu. 
Nakon uplaćene odštete, nije samo kroz selo išla pruga, nego je tu, upravo u njegovu središtu, 
bio sagrađen i kolodvor. U njegovoj blizini je ubrzo nakon toga sagrađena i rimokatolička cr- 
kva Sv. Duha. Nakon dovršenih građevinskih radova, a prije njezina puštanja u promet, izvršen 
je tehničko-redarstveni ophod pruge Barč — Pakrac. Zapisnik je sastavljen u Daruvaru dana 
16. kolovoza 1885. i preko Budimpešte je putem ovlaštenog ministarstva uručen Zemaljskoj 
vladi u Zagrebu. Sastavljanju zapisnika bili su prisutni predstavnici navedenog ministarstva, 
Kraljevskog ugarskog željezničkoga glavnog nadzorništva, Zemaljske vlade, županije Somogy, 
podžupanija Virovitičke i Pakračke, C. — Kr. povlaštene Južne željeznice, dioničkog društva 


27% HDA, UOZV, 10 - 4., 1884. 
280 HDA, UOZV, 10 - 4., 1884 

Barč - Pakračke željeznice i građevnog poduzetništva. Ophodnja je izvršena na osnovi otpisa 
ovlaštenog ministarstva od 4. kolovoza 1885., br. 28875, te je konstatirano da su zadovoljene 
točke a - e $ Željezničkoga prometnog reda od 16. studenog 1851. Dalje se navodi da je most na 
Dravi sposoban za promet da je sve izvedeno prema uvjetima političke ophodnje i da osoblja 
ima u dovoljnome broju. Voditelj povjerenstva je na temelju ministarskog ovlaštenja dopustio 
da se ophođena pruga od 18. kolovoza 1885. preda prometu, uz neke sitne dopune. 251 

Još tijekom godine 1885. (4. listopada) otvoren je promet na ,krilnim“ prugama (odvojci) 
Terezovac (Suhopolje) — Slatina i Bastaji - Zdenci (Končanica). Ova druga pruga imala 
je krajnju stanicu u blizini današnje ribarske kolibe, prestala je prometovati nakon Drugoga 
svjetskog rata i ubrzo nakon toga je demontirana. Kao što se vidi iz gore navedenog, pruga 
Barč — Pakrac, uključujući njezine odvojke, trebala je biti željeznica od lokalnog značaja, koju 
je gradilo društvo Vicinalna željeznica Barč - Pakrac.252 Na posljetku su na pruzi prometovale 
Južne željeznice, kao i na pruzi koja se u Barč prethodno sagrađena iz pravca Murakereszttira 
i Budimpešte, odnosno Pragerska. 

Najbliže željeznice u Hrvatskoj 1885. godine bile su pruge Gykenyes - Koprivnica — Za- 
greb, Zagreb - Sisak - Dobrljin i Dalj - Vinkovci - Slavonski Brod. Željeznica Barč — Pakrac 
bila je jedan od produženih krakova austro-ugarskih željeznica s centrom u Budimpešti, odno- 
sno Beču. Ispunjavala je, kako je već gore napisano, prazan prostor u središtu dravsko-savskog 
međurječja. Zanimljivo, pošiljka je iz Zagreba ili Slavonskoga Broda putovala preko Ugarske, 
ali i tako se u ono vrijeme radilo o najbržemu i najsigurnijem načinu poštanskog prometa. 
Godine 1894. su u krajnju stanicu u Pakracu stizala tek dva putnička vlaka, i to u 13:20 i 22:00, 
polasci za Barč bili su u 6:00 i 14:50. Prioritet su bila putovanja na velike udaljenosti u Zagreb, 
Budimpeštu ili Beč, a presjedalo se u Žakanju (Z4k4ny, danas Gyekenyes).2*“ Zahvaljujući za 
svoje vrijeme brzome, sigurnom i komfornome načinu prijevoza, čitav je kraj počeo napredo- 
vati. U daruvarske i lipičke kupke dolazi nekoliko puta više gostiju, a razvija se također indu- 
strija. Pruga Barč — Pakrac jedna je od najstarijih željeznica u Slavoniji. Pakrac i Daruvar imali 
su željeznicu prije županijskih središta Požega, Varaždin ili Bjelovar. 


2. Pruga Osijek - Nova Kapela - Batrina s odvojkom Pleternica - Požega 
Pošto je godine 1885. na području požeške županije puštena u promet pruga Barč — Pa- 


krac te 1888. sagrađena pruga Sunja - Nova Gradiška i 1889. Nova Gradiška — Slavonski Brod 


281 HDA, UOZV, 10 - 4., 1885. 
282. Sto godina železnica Jugoslavije, 82. 
283. Sto godina železnica Jugoslavije, 87. 


284. Glasnik županije Požeške: list za pouku gospodarstvo, zabavu, društveni i javni život (GŽP), 30/1894. 

(uspostavljen pravac Vinkovci — Sisak - Zagreb),?55 jača pritisak na izgradnju pruge, koja bi 
dovela željeznicu i u županijsko središte - Požegu. Glasnik županije Požeške o željezničkoj 
problematici piše neprestano već od 1891. godine. Ispočetka je razmatrana mogućnost spojiti 
grad Požegu na posavsku željeznicu, i to krilnom prugom iz Nove Gradiške. Na kraju želje- 
znica u Požegu stiže iz pravca Pleternice, i to kao slijepi odvojak željeznice Osijek — Naši- 
ce — Batrina. Pruga, građena Društvom slavonskih lokalnih željeznica, bila je od presudnoga 
geostrateškog interesa za razvoj cijele regije.%* Transverzalna željeznica, koja je išla sredinom 
Slavonije, dala je jak poticaj ekonomskom razvoju kraja, a ujedno je značajno skratila put od 
Osijeka do Zagreba. Devedesetih je godina 19. stoljeća izgrađena pruga s krajnjom stanicom u 
Požegi, a do Velike je željeznica produžena tek 1914. godine.?#7 

U Budimpešti su 13. listopada 1892. potpisani ugovori o gradnji pruge. Prugu je trebao 
izvesti građevni poduzetnik Ivan Horsky, a gradnju su trebali financirati Haas i Deutsch iz 
Budimpešte. U isto je vrijeme u Požegu pristigla peticija iz Virovitičke županije (sa sjedištem u 
Osijeku), sa zahtjevom da se pruga gradi i od Požege prema Novoj Gradišci.?5$ 

Gradnja je trebala krenuti početkom travnja 1893., a do 1. listopada već bi se uspostavio 
promet na dionici Osijek - Našice. Sljedeće građevinske sezone planirano je dovršenje čitave 
željeznice. Početkom jeseni 1893. ova je dionica doista gotovo dovršena, a vlakovi, prema pla- 
nu, trebali su voziti od 1. listopada. Vožnja od Osijeka do Našica trebala je trajati čak 2,5 sata. 
Zbog nekih nenavedenih komplikacija pruga je otvorena tek 28. studenoga.?# Zemljani radovi 
na trasi pruge kroz Požešku dolinu počeli su u kolovozu 1893. godine. U veljači 1894. grad 
Požega je otkupio nekoliko kuća u Njemačkoj ulici, koje su smetale gradnji budućega kolod- 
vora. Ubrzo nakon toga, otpočelo je kopanje temelja za kolodvorsku zgradu. U kolovozu 1894. 
zemljani su radovi i mostovi na potezu preko Krndije gotovi, a na relaciji Batrina - Požega već 
položene tračnice.290 

U srijedu 25. kolovoza 1894., oko 18:30, u Požegu je stigao prvi vlak. Ovaj vlak nije bio 
prva redovita linija, radilo se vjerojatno o službenom vlaku otpravljenom u svrhu tehničko-re- 
darstvene ophodnje. Kompozicija je stigla od Batrine, potez od Pleternice do Našica u to vrije- 
me još nije bio dovršen. Vlak je bio iskićen vijencima, a na kolodvoru se vijorila hrvatska tro- 
bojnica. Narod je klicao živio.?! Pruga preko Krndije dovršena je najesen 1894. godine. Teh- 


285. Sto godina železnica Jugoslavije, 82. 
286. GŽP, 43/1892. 

287 Sto godina železnica Jugoslavije, 85 
288 GŽP, 43/1892. 

289. GŽP, 11/1893., 30/1893. i 47/1893. 
2% GŽP, 34/1893., 8/1894. i 32/1894. 
291 GŽP, 34/1894. 

ničko-redarstveni ophod pod vodstvom Ehrehčfera počeo je 29. studenoga 1894. u Našicama. 
Prvi redoviti vlak iz Osijeka stigao je 2. prosinca i od toga je dana uspostavljen svakodnevni 
promet. Ovim je vlakom doputovao ban Dragutin Khuen-Hedervary.?% Nakon uspostavljanja 
prometa na cijeloj trasi pruge, predviđen je ovaj vozni red: Vlak će iz Osijeka polaziti u 8:32, a 
njegov dolazak u Batrinu je u 14:14. Noćni vlak iz Batrine trebao bi polaziti u 2:45, a u Osijek 
bi stigao u 8:31. Između Pleternice i Požege prometovat će četiri para vlakova.2%3 Kolodvorska 
je gostionica dovršena na proljeće 1895., a u ljetu iste godine objavljena namjera da g. Lobe 
planira nasuprot kolodvora izgraditi svratište.??4 


3. Pruga Banova Jaruga - Pakrac 


Devedesetih godina 19. stoljeća dolazi do pojačane izgradnje željezničkih pruga u Hrvat- 
skoj. Za ovo je vrijeme karakteristično stvaranje željezničke mreže, koja će nastojati zadovoljiti 
nacionalne geostrateške interese. To su primjerice pruge Borovo — Vukovar (1891.), Vinkovci 
- Sremska Mitrovica (1891.), Osijek — Našice (1893.), Našice - Nova Kapela s odvojkom Ple- 
ternica — Požega (1894.) Križevci - Bjelovar (1894.), Našice — Slatina (1895.).2%5 Na području 
požeške županije devedesetih je godina 19. stoljeća izgrađena i pruga Novska — Dugo Selo, 
s odvojkom Banova Jaruga - Pakrac. Ova se pruga u Dugom Selu odvajala od glavne pruge 
Zagreb — Budimpešta, a u Novskoj se pripajala na ranije otvorenu prugu Vinkovci - Sisak — 
Zagreb. U Pakračkome je kolodvoru završavala 1885. otvorena pruga Barč - Pakrac. 

O izgradnji pruge Dugo Selo — Novska odlučilo je u jesen 1893. Povjerenstvo za ispitivanje 
odnošaja ugljenokopa pri Kraljevskom Ugarskom ministarstva trgovine u Budimpešti. Pruga 
je odobrena početkom 1894. godine. Predsjednikom povjerenstva za izgradnju ustanovljen 
je grof Artur Berthold.2% Politička ophodnja krilne pruge Piljenica (danas Banova Jaruga) — 
Pakrac pod vodstvom min. savjetnika V. Ehrenhčfera izvršena je 7. ožujka. Zastupnici općina 
tražili su da se početna stanica zove Piljenica - Banova Jaruga, zbog blizine navedenog mjesta. 
I ovu je prugu gradio građevinski poduzetnik Horsky.2%7 Otkup zemljišta trebao je početi u 


292. GŽP 48/1894. i 49/1894. 

293 GŽP, 42/1894. Vozni red za stanicu u Požegi objavljen je u Glasniku 47/1894. 
2%4 GŽP 15/1895. i 35/1895. 

295. Sto godina železnica Jugoslavije, 82.-83. 

2%6 GŽP 43/1893. i 11/1894. 


297 Zanimljivo, poduzetnik koji je vodio gradnju ove pruge bio je Jan (Ivan) Horsky, podrijetlom Čeh. 
Suvremeni tisak o njemu govori kao o iskusnom graditelju, koji je Hrvatskoj — Slavoniji do tada 
sagradio pruge Inđija — (Sremska) Mitrovica, Brod - Dalj, Šamac — Vrpolje, Osijek — Batrina i 
spremao se graditi prugu Vrpolje - Osijek. U Bosni je Horsky sagradio željeznicu Žepče - Zenica. 

svibnju, a građevinski radovi trebali su otpočeti u lipnju ili srpnju.2% Gradnja ove vicinalne 
pruge kroz nezahtjevan teren tekla je vrlo sporo. Tehničko-redarstvena ophodnja pod Ehren- 
hčferovim vodstvom izvršena je tek 27. i 28. studenoga 1897. godine. Zapisnik je sastavljen 29. 
studenog u dvorani lječilišta u Lipiku, gdje je tom prilikom upriličen banket.??? 

Prosječna brzina vlakova na novosagrađenoj pruzi bila je vrlo niska. Primjerice, vlak koji 
je polazio iz Dugog Sela u 9:00, bio je u Banovoj Jaruzi tek u 12:54. Vlak, koji je odavde polazio 
u pravcu Pakraca, na svoje odredište stigao je u 14:40. Riječ je bila najvjerojatnije o takozva- 
nom kombiniranim vlakovima, koji su osim putnika prevozili i robu te je u svakoj stanici bio 
utovar i istovar. 


4. Zaključak 


Puštanjem u promet pruge Banova Jaruga — Pakrac napokon je nastala okomita spojnica 
Podravine i Posavine. No promet je izrazito komplicirala činjenica da je na njezinu sjevernom 
dijelu od Pakraca do Barča prometovalo društvo Južne željeznice, a na dijelu do Banove Jaru- 
ge i Dugog Sela Mađarske kraljevske željeznice. Od geostrateškog značaja za županiju bila je 
izgradnja pruge od Požege u pravcu zapada, kanjonom između Psunja i Papuka preko Bučja u 
Pakrac. Ovom bi se prugom ne samo povezali zapadni dijelovi županije sa Požegom, nego bi 
se uspostavila veza s ranije otvorenom prugom prema Barču. U svibnju 1894. je Upravni odbor 
Požeške županije odlučio rekvirirati tehnički operat o trasiranju pruge Sisak - Kutina — Pakrac 
— Požega — Osijek. Krajem proljeća 1894. grof Aladar Janković i Vjekoslav (Alojzije, Alajos) 
Tukory dobivaju prethodnu koncesiju za izgradnju nove pruge Pakrac - Požega. Administra- 
tivna (politička) ophodnja pruge izvedena je tek ujesen 1896. Prugu je trebao graditi Horsky, 
a predsjedavajući komisije bio je Ehrenhčfer.30% Pruga Požega - Pakrac nikada nije puštena u 
promet, sagrađena je tek uskotračna željeznica iz Pakraca na Zvečevo. Pred kraj 1895. godine 
otvorena je pruga Szentl&rinc — Našice. Ova se je pruga u Slatini nadovezala na odvojak pruge 
Barč - Pakrac pa je tako napokon uspostavljena podravska trasa od Virovitice preko Našica u 
Osijek. 201 


298 GŽP, 11/1894. 
29 GŽP, 50/1897. 
300 GŽP, 21/1894., 29/1894. i 47/1896. 
301 GŽP, 52/1895. 

SUMMARY 


Building the railroads in the Požega county at the end of the 19th century 


The last two decades of the 19th century are a time of stronger building of the railroad infrastructure 
in Slavonia. In the year 1885, the Barč — Pakrac railroad was put into business. It had the main role of 
transporting wooden materials from the western parts of the Slavonian mounts. In the beginning of the 
90s (1893 - 1894), the Osijek - Našice — Nova Kapela — Batrina railroad was built with the Pleternica — 
Požega branch which passed diagonally through the center of Slavonia and which should have been of 
strategic value for the development of the economy of this region. In the year 1897, a railroad was put 
into business which came into Pakrac from the opposite side, from the Banova Jaruga and Dugo Selo 
area. The notion of building the aforementioned railroads was studied mostly based on documents stored 
in the Croatian State Archive (the Department for Internal Affairs of the Land Government fund) and 
the news published in the press of the time (Glasnik županije Požeške). 


Key words: railroad, Croatia in the settlement period, railroad history. 

